**Microsoft Office 2010** (tidligere kalt *Office 14*) er en versjon av kontorsystemet Microsoft Office for Microsoft Windows. Utviklingsarbeidet starta i 2006, da Microsoft befant seg i sluttfasen av utviklingsarbeidet på *Office 12*, som året etter kom under navnet Microsoft Office 2007. Microsoft har valgt versjonsnummer 14 istedenfor 13 av på grunn av frykt for tallet 13. Office 2010 blei utgitt 15. juni 2010.

Utvidet filkompatibilitet, brukergrensesnittoppdateringer og ny brukeropplevelse var noen av måla for Office 2010. Pakka fins i både 32- og 64-biters utgave og har støtte for Windows XP SP3, Windows Vista og Windows 7.

Utvikling
---------

Utviklinga starta i 2006 mens Microsoft ennå holdt på med å fullføre *Office 12*, seinere utgitt under navnet Microsoft Office 2007. Det var tidligere antatt at Office 2010 (den gang *Office 14*) skulle utgis i første halvdel av 2009. Steve Ballmer har derimot gått ut offentlig med at Office 2010 ikke kommer før år 2010. Ifølge en artikkel utgitt i InfoWorld i april 2006, skulle Office 2010 bli mer «rollebasert» enn tidligere utgaver.

Office 2010 har støtte for ISO-versjonen av Office Open XML, som blei standardisert som ISO 29500 i mars 2008. Microsoft tilbyr også ei nettbasert utgave av kontorsystemet, *Office Web*, som inneholder nettutgaver av programma Word, Excel, PowerPoint og OneNote.

2010-utgava av Visio, Outlook, OneNote, Project, og Publisher inneholder dessuten *båndet* (engelsk *ribbon*) som blei brukt i de viktigste programma allerede i Office 2007.
15. april 2009 uttalte Microsoft at Office 2010 slippes i første kvartal 2010. 12. mai kom det også fram at teknisk testing av Office 2010 vil sette i gang i juli. Office 2010 er den første Office-versjonen som fins i både 32- og 64-biters utgave.

### Alpha

Den 10. januar 2009 dukka det opp skjermbilder av en *alpha*-versjon av Office 2010. Disse blei lekka av en tester.

### Forsmak

Microsoft har opplyst om at brukere kan melde seg på en forsmak (*Technical Preview*) av programpakka på nettsida  Arkivert 14. mai 2009 hos Wayback Machine.. Tanken var å sette i gang utprøving allerede i første halvdel av juli 2009, men 15. mai hadde den første utgava allerede blitt lekka til fildelingsnettverk. Kort tid etter dette skreiv Microsoft i sin Technet-blogg at de hadde overvåka ymse torrent-filer og oppdaga at flere av dem inneholdt skadelig kode.

### Åpen beta

Den åpne beta-versjonen har vært tilgjengelig for brukere av TechNet, MSDN og Microsoft Connect sia 16. november 2009. 18. november 2009 blei beta-versjonen offisielt utgitt slik at hvem som helst kunne prøve. Det skjedde på nettsida til Microsoft Office Beta, som blei lagd 11. november for å vise fram skjermbilder av den ny pakka. Beta-versjonen utløp 31. oktober 2010.

### Utgivingskandidat (RC) og *Escrow*-versjon

5. februar 2010 blei en utgivingskandidat tilgjengelig for brukere av Connect og MSDN. Denne utgivinga, som hadde byggnummeret 4734.1000, fant fort vegen til torrent-nettsteder. Bare få dager seinere lakk det russiske nettsteder wzor.net en såkalt Escrow-versjon. En Escrow-versjon er en nesten ferdig versjon i programvareutvikling, og blir som oftest den endelige versjonen dersom det ikke alvorlige feil oppdages.

### Endelig versjon (RTM)

Microsoft satte i gang masseproduksjon av Office 2010 i april 2010 og begynte salget 15. juni.

Funksjonalitet
--------------

I tillegg til å inneholde den ISO-godkjente versjonen av Office Open XML, støtter Microsoft Office 2010 OpenDocument Format (ODF) versjon 1.1.

Blant nye funksjoner er også et verktøy for skjermbilder og bakgrunnsfjerning, beskytta dokumentmodus, nye SmartArt-maler og forfattertillatelser. «Office-knappen» fra 2007-versjonen er skifta ut med en menyknapp som åpner en fullskjermsmeny (kalt *Backstage View*). Dette skal gi enklere tilgang til oppgaver som utskrift og deling. Det bånd-baserte brukergrensesnittet er dessuten oppdatert og fins nå i alle program i pakka. Det vil også være støtte for Windows 7s «Jumplist»-funksjonalitet, altså menyer som kommer opp når en høyreklikker på ikonet til program på oppgavelinja. Det gir enkel tilgang til nylig brukte filer og oppgaver som har med programmet å gjøre.

Blant andre endringer i Office 2010 er:

* Likningsfunksjonen i Word 2007 gjelder nå for alle program og tar over for MS Equation 3.0
* Nye SmartArt-maler
* Nye tekst- og bilderedigeringseffekter
* Verktøy for å ta og klippe til bilder av skjermen
* Samarbeidsfunksjoner
* Den omstridte Office-hjelperen *Clippy* er tilbake etter å ha vært fraværende i 2007-versjonen

Utgaver
-------

### Sammenlikning

Microsoft Office 2010 er tilgjengelig i flere utgaver med ulike målgrupper. Denne tabellen viser oversyn over hvilke program og funksjoner som er med i de ulike pakkene.

Oversyn over utgaver| Program og funksjoner | Starter | Office Online | Home and Student | Home and Business | Standard | Professional | Professional Plus |
| --- | --- | --- | --- | --- | --- | --- | --- |
| Licensing | OEM | Gratis | Vanlig salg | Vanlig salg | Vanlig salg (gjennom MSDN og TechNet) og volum | Vanlig salg og akademisk | Vanlig salg, akademisk og volum |
| Word | Starter edition | Grunnleggende | Ja | Ja | Ja | Ja | Ja |
| Excel | Starter edition | Grunnleggende | Ja | Ja | Ja | Ja | Ja |
| PowerPoint | Bare framvisningsfunksjonaliteten | Grunnleggende | Ja | Ja | Ja | Ja | Ja |
| OneNote | Nei | Grunnleggende | Ja | Ja | Ja | Ja | Ja |
| Outlook | Nei | Nei | Nei | Ja | Ja | Ja | Ja |
| Publisher | Nei | Nei | Nei | Nei | Ja | Ja | Ja |
| Access | Nei | Nei | Nei | Nei | Nei | Ja | Ja |
| Communicator | Nei | Nei | Nei | Nei | Nei | Nei | Ja |
| InfoPath | Nei | Nei | Nei | Nei | Nei | Nei | Ja |
| SharePoint Workspace (Groove) | Nei | Nei | Nei | Nei | Nei | Nei | Ja |
| Project | Nei | Nei | Nei | Nei | Nei | Nei | Nei |
| Visio | Nei | Nei | Nei | Nei | Nei | Nei | Nei |
| Office Customization Tool (OCT) | Nei | Nei | Nei | Nei | Bare volumlisens | Nei | Bare volumlisens |

### Starter Edition

Microsoft gav i november 2009 en privat forsmak på Office 2010 Starter Edition til utvalgte folk. Starter Edition er en lettutgave av Office 2010 som bare inneholder *Microsoft Word Starter 2010* og *Microsoft Excel Starter 2010*.

Det er viktige forskjeller mellom Starter Edition og de andre utgavene av Office 2010, blant dem er de følgende:

* **Program:** Office 2010 Starter Edition inneholder bare Microsoft Word Starter 2010 og Microsoft Excel Starter 2010.
* **Begrensa funksjonalitet:** Office 2010 Starter Edition har bare enkel støtte for makroer og kan ikke åpne filtypene .xla, .xlam, .dsn, .mde, .accde, .odc og .udl. Tilleggsprogram er heller ikke støtta.
* **Støtta operativsystem:** Office 2010 Starter Edition støtter bare Windows Vista og nyere, mens de andre utgavene også har støtte for Windows XP.
* **Lisens:** Office 2010 Starter Edition er bare tilgjengelig for OEM-leverandører og lastes på forhånd inn på Windows-PC-er. Brukerne deres, derimot, har lov til å legge Office 2010 Starter Edition på minnepinne og kjøre det fra hvilken som helst datamaskin.
* **Reklame:** Office 2010 Starter Edition viser reklamer.

Office 2010 Starter Edition erstatter Microsofts tidligere lettutgave av programserien, Microsoft Works.

### Office Web Apps

Microsoft tilbyr ei gratis, nettbasert utgave av Office-pakka som heter *Office Web Apps*. Office Web Apps inneholder nettbaserte utgaver av Word, Excel, PowerPoint og OneNote. Dokument og filer som lages i nettutgavene kan deles og utvikles i samarbeid med andre. Grensesnittet likner de vanlige skrivebordsutgavene.

### Office Mobile 2010

En oppdatert versjon av Officepakka for Windows Mobile, *Office Mobile 2010* kom samtidig med Office 2010 og for å kjøre denne kreves Windows Mobil versjon 6.5 eller høyere. Blant nye funksjoner er:

* **Presentation Companion:** Et tilleggsprogram til PowerPoint Mobile som lar brukere styre en presentasjon med Windows-telefonen sin og vise notater.
* **Conversation View:** Outlook Mobile viser e-post i kategorier med liknende innhold for enklere organisering og lesing.
* **SharePoint Workspace Mobile:** Et nytt program som lar brukere synkronisere dokument rett fra SharePoint-tjenere med Windows-telefoner slik at de kan vises og endres uten nettilgang.
* **Støtte for nytt innhold i Office 2010**, slik som SmartArt-grafikk og -grafer.

Mac-versjon
-----------

Microsoft har tidligere uttalt at en Office-versjon for Mac OS X også skulle gis ut i 2010. Den kom 26. oktober under navnet *Microsoft Office for Mac 2011* og inneholder bedre støtte for store bedrifter i tillegg til å ha flere av de samme funksjonene som Windows-versjonen. En helt ny versjon av Outlook med Exchange-støtte kommer tilbake til Mac-plattforma. Dette er første gang sia 2001 og den erstatter Entourage. Visual Basic for Applications kommer også tilbake etter å ha vært borte i 2008-versjonen.

Se også
-------

* *Microsoft SharePoint Foundation*

Referanser
----------

1. ↑  «Updateverlauf für Office 2010-Klick-und-Los-Produkte». Besøkt 10. juli 2020.
2. ↑  .
3. ↑  Microsoft Office "14" FAQ Arkivert 5. mai 2009 hos Wayback Machine.
4. ↑  Microsoft Expands List of Formats Supported in Microsoft Office
5. ↑  Microsoft Visio Conference Previews Upcoming New Features for Visio Users (engelsk)
6. ↑  Krill, Paul. «Microsoft eyes 'people-ready' software.»InfoWorld, 5. april 2006. Åpna fra  14. februar 2007.
7. ↑  Shaffner, Reed (5. november 2009). «Office 2010, Hello World». Arkivert fra originalen 17. mai 2009. Besøkt 15. juni 2009.
8. ↑  «Office 14: Think first half of 2009». *Mary Jo Foley*. CBS Interactive Inc. 14. februar 2007. Arkivert fra originalen 17. februar 2007. Besøkt 25. mai 2009.
9. ↑
10. ↑  Krill, Paul. "Microsoft eyes 'people-ready' software."InfoWorld, 5 April 2006. Accessed at  on February 14, 2007.
11. 1 2  Microsoft Expands List of Formats Supported in Microsoft Office
12. 1 2  «Microsoft Office 14 To Include Web Apps». Arkivert fra originalen 1. november 2008. Besøkt 16. juni 2009.
13. ↑  Microsoft Visio Conference Previews Upcoming New Features for Visio Users
14. ↑  Microsoft Office Project Conference 2007
15. ↑  «Office 2010 Technical Preview». Arkivert fra originalen 28. august 2012. Besøkt 16. juni 2009.
16. ↑  Protalinski, Emil (14. april 2009). «Confirmed: Office 2010 will come in 32-bit, 64-bit flavors». Ars Technica. Besøkt 14. april 2009.
17. ↑  Johnson, Jennifer (15. april 2009). «Microsoft Details Dates, Versions of Office 2010». HotHardware. Arkivert fra originalen 19. april 2009. Besøkt 15. april 2009.
18. ↑  Protalinski, Emil. "Leaked: First Office 14 screenshots."One Microsoft Way, 15 January 2009. Accessed at  on January 15, 2009.
19. ↑  Evans, Sumeeth (15. mai 2009). «Office 2010 Technical Preview Leaks». Arkivert fra originalen Bruk av `|arkiv_url=` krever at `|arkivdato=` også er angitt (hjelp). Besøkt 16. mai 2009.  «Arkivert kopi». Arkivert fra originalen 18. mai 2009. Besøkt 16. juni 2009.
20. ↑  Shaff, Reed (19. mai 2009). «Leaked build and Staying Safe». Arkivert fra originalen 22. mai 2009. Besøkt 30. mai 2009.
21. ↑  «Arkivert kopi». Arkivert fra originalen 20. november 2009. Besøkt 6. juli 2011.
22. ↑
23. ↑
24. ↑  Microsoft Visio Conference Previews Upcoming New Features for Visio Users (engelsk)
25. ↑  Office 2010: New Features (engelsk)
26. ↑  Microsoft Office Project Conference 2007 (engelsk)
27. 1 2 3 4 5 6  Foley, Mary Jo (23. november 2009). «Office Starter 2010: The fine print on Microsoft's Works replacement (engelsk)». ZDNet. Arkivert fra originalen 24. november 2009. Besøkt 15. desember 2009.
28. 1 2 3 4  «New Ways to Try and Buy Microsoft Office 2010 (engelsk)». *Microsoft Office 2010 Engineering blog*. Microsoft Corporation. 7. oktober 2009. Arkivert fra originalen 17. januar 2010. Besøkt 15. desember 2009.
29. ↑  Foley, Mary Jo (20. november 2009). «Office Starter 2010 private beta, with 'Office to GO,' goes to testers (engelsk)». ZDNet. Besøkt 15. desember 2009.
30. ↑

Eksterne lenker
---------------

* (en) Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | GND **·** NKC
 |